DA vra FBI om te kyk na DollarGatePres. Cyril Ramaphosa (Foto: STEFAN HEUNIS/AFP) Die DA het aan die Federale Buro vir Ondersoek (FBI) in die VSA geskryf om te versoek dat hulle bewerings van moontlike geldwassery deur pres. Cyril Ramaphosa ondersoek. Dit vorm deel van die party se nege stappe om te verseker dat Ramaphosa aanspreeklik gehou word vir sy versuim om al die relevante besonderhede te verskaf rakende die diefstal van miljoene rande op sy wildsplaas naby Bela-Bela. Die party wil met dié stappe hê dat Ramaphosa sy stilswye moet beëindig en eerlik en openlik met die nasie wees oor sy betrokkenheid by die DollarGate-sage. Volgens John Steenhuisen, DA-leier, het die party spesifiek versoek dat die FBI dit oorweeg om dié geldbron te ondersoek en of die geld wettig in Suid-Afrika ingebring is en aan die toepaslike owerhede verklaar is. “Ons het aanbeveel dat hulle die grootboeke of joernale van die beweerde verkoop van wild op ’n veiling aanvra, om sodoende die identiteit van diegene wat by die verdagte kontanttransaksies betrokke was, te bepaal,” sê Steenhuisen. “’n Kontanttransaksie binne Suid-Afrika waarby $4 miljoen betrokke is, is diep verdag, en meer nog aangesien die kontant toe in meubels versteek is, en die diefstal daarvan buite rekord ondersoek en toegesmeer is.” Die DA het ook as deel van die nege stappe aan die finansiële intelligensiesentrum geskryf en versoek dat hulle die verskillende beweerde finansiële transaksies wat op die diefstal gevolg het, sal ondersoek. Hulle het dieselfde vrae aan die Belastingbedrogdepartement by die Suid-Afrikaanse Inkomstediens (SAID) gerig. Verder het die party ook ’n brief gerig aan Phindile Baleni, die kabinetsekretaris in die kantoor van die presidensie, om insae te versoek in Ramaphosa se verklaring van finansiële belange, soos vereis deur die Etiekwet op Uitvoerende Lede, no. 82 van 1998, en die Etiekkode vir Uitvoerende Lede. Daar is voorts ’n versoek gerig aan adv. Kholeka Gcaleka, die waarnemende Openbare Beskermer, om ’n formele klag ingevolge die Etiekwet op Uitvoerende Lede in te dien, asook om die beweerde oortredings van die Etiekkode vir Uitvoerende Lede te ondersoek. Die DA het ook lig op die onderwerp probeer werp deur navrae te rig aan die nasionale polisiekommissaris, Fannie Masemola, die voorsitter van die portefeuljekomitee oor justisie en korrektiewe dienste, Gratitude Magwanishe, en die minister van openbare werke. Die party het Tina Joemat-Pettersson, die voorsitter van die portefeuljekomitee wat oor die polisie toesig hou, versoek dat genl.maj. Wally Rhoode voor dié komitee verskyn. In sy beëdigde verklaring beweer Arthur Fraser dat Ramaphosa vir Rhoode, die hoof van sy BBP-beskermingseenheid, gestuur het om na Namibië te reis om ’n geheime ondersoek en/of ondervraging te doen na diegene wat na bewering by die inbraak betrokke was. “Dit is moontlik, inderdaad waarskynlik, dat hierdie private ondersoek van ’n diefstal wat nooit formeel by die polisie aangemeld is nie, op die belastingbetalers se koste gedoen is. Rhoode moet ’n verslag aan die parlement verskaf van wat gebeur het met betrekking tot hom en/of die beskermingseenheid wat in opdrag van die president na Namibië gereis het.”